17 Oktober: Jou kinders "lees" jou. Laat hulle die regte boodskap kry. – Jan van der Watt - www.bybelkennis.co.za
by Mitch Kalp · Published 17/10/2017 · Updated 17/10/2017
2 Tim 1:1-12 (fokus 1:3-7)
Ons onderskat dikwels die invloed wat ons as lede van 'n huisgesin op mekaar het. Ons bly saam, stry saam, eet saam en slyp mekaar so. Veral pa en ma is belangrik. Hulle is die mense wat direk en onuitwisbaar op die hart en verstand van hulle kinders skryf. Kyk maar, dogters aard meestal na hulle ma's. En die seuns wil graag soos hulle pa's wees – luister maar net na hoe graad 3-8 oor hulle pa's spog. Met sulke sterk en slim pa's kan 'n mens die hele wêreld aanpak en Mars nog vir 'n bonus ingooi.
Timoteus was een van Paulus se heel getrouste vriende en helpers. Maar sy menswees is nie deur Paulus gevorm nie, maar deur sy ma en ouma (5). Op hulle knieë het hy die evangelie leer ken, die Here leer liefkry. Deur hulle dop te hou het hy geleer wat dit beteken om op die Here te vertrou. Uit hulle het hy die krag van die Here sien straal as dinge moeilik begin gaan.
Waar beter kan ons kinders die Here leer ken as by ons, hulle ouers, wat hulle vertrou. Die merke van wantroue of vertroue wat oor ons lewe geskryf staan sal op hulle lewens ook afdruk. Die krag van ons geloof, of die twyfel en onsekerheid sal op hulle gemoedere ook afvryf. In 'n sekere sin is ons kinders dus aan ons uitgelewer – ons maak afdrukke op hulle lewens wat gaan bly.
Ons moet besef: ons lewe nie net vir onsself nie, maar vorm die lewens van ons kinders ook. Aan hulle is ons verskuldig om so te leef dat hulle nie geestelik gewond hulle lewens moet leef nie. Hulle moet weet wat dit is om in die Here te glo en dat dit die moeite werd is om op Hom te vertrou. Dit is dinge wat ons vir ons kinders kan en moet gee omdat dit ewigheidswaarde het.